กฟผ. เดินหน้าพัฒนาฉลากเบอร์ 5 บ้านและอาคาร ภายใต้เกณฑ์ใหม่ อนุรักษ์พลังงาน
กฟผ. เดินหน้าพัฒนาฉลากเบอร์ 5 บ้านและอาคาร ภายใต้เกณฑ์ใหม่ อนุรักษ์พลังงาน          นายจิระศักดิ์ มัณฑางกูร ผู้อำนวยการฝ่ายบริหารด้านการใช้ไฟฟ้าและกิจการเพื่อสังคม การไฟฟ้าฝ่ายผลิตแห่งประเทศไทย หรือ กฟผ. แถลงผลการศึกษาหลักเกณฑ์ฉลากเบอร์ 5 ของบ้านและอาคาร ซึ่ง กฟผ. ได้ว่าจ้างสถาบันเทคโนโลยีพระจอมเกล้าเจ้าคุณทหารลาดกระบัง เป็นที่ปรึกษาในโครงการศึกษาดังกล่าว เพื่อยกระดับการใช้พลังงานให้สูงขึ้นกว่าเกณฑ์มาตรฐานที่มีอยู่ในปัจจุบัน และเพิ่มศักยภาพในการใช้พลังงาน โดยมีเป้าหมายนำเสนอผลการศึกษา เผยแพร่และประชาสัมพันธ์เกณฑ์ฉลากประหยัดไฟฟ้าเบอร์ 5 ของบ้านและอาคาร ที่อ้างอิงมาจากเกณฑ์มาตรฐานบ้านและอาคารอนุรักษ์พลังงานทั้งในและต่างประเทศที่เกี่ยวข้อง เพื่อช่วยกระตุ้นการยกระดับการออกแบบบ้านและอาคารในปัจจุบันให้ดีขึ้น จากเดิมที่ประเทศไทยมีมาตรฐานอยู่ในระดับขั้นพื้นฐาน เช่น เกณฑ์การออกแบบอาคารเพื่อการอนุรักษ์พลังงาน หรือ Building Energy Code (BEC) อยู่แล้ว ในเบื้องต้นฉลากประหยัดไฟฟ้าเบอร์ 5 ของบ้านและอาคารแบบใหม่ จะเป็นสัญลักษณ์ตัวแทนว่าบ้านและอาคารที่ได้รับฉลากฯ สามารถออกแบบและก่อสร้างอย่างมีประสิทธิภาพด้านพลังงานที่สูงกว่าเกณฑ์มาตรฐานที่มีอยู่ในปัจจุบัน แบ่งบ้านเป็น 3 ประเภท ได้แก่ บ้านเดี่ยว บ้านแฝด และบ้านทาวว์โฮม และอาคาร 10 ประเภท ประกอบด้วย สำนักงาน, สถานศึกษา, โรงมหรสพ, สถานบริการ ห้างสรรพสินค้า อาคารชุมนุมคน โรงแรม โรงพยาบาล อาคารชุด และหอพักหรืออพาทเมนต์ โดยหลังจากนี้ กฟผ. จะนำหลักเกณฑ์ฉลากประหยัดไฟฟ้าเบอร์ 5 ของบ้านและอาคาร หารือร่วมกับผู้ประกอบการอีกครั้งเพื่อรับฟังข้อคิดเห็น เพื่อให้เกิดเป็นรูปธรรม โดยมีกำหนดการเปิดตัวโครงการบ้านเบอร์ 5 แห่งแรกร่วมกับการเคหะแห่งชาติ หรือ กคช. ในวันที่ 22 กันยายนนี้ และจะขยายผลสู่โครงการพัฒนาอสังหาริมทรัพย์ของภาครัฐและเอกชนต่อไป